Twee mans vas vir moord, verkragtingTwee mans is in Noordwes in hegtenis geneem op aanklag van moord en verkragting in verband met afsonderlike voorvalle. Sers. Kealeboga Molale, woordvoerder van die polisie, sê ŉ 39-jarige man is Sondag in Mokgareng naby Taung in hegtenis geneem in verband met die moord op ŉ 45-jarige man. Die twee mans het glo in ŉ argument betrokke geraak waarna die verdagte glo die ander man met ŉ mes in die nek en maag gesteek het. “Die slagoffer is na ŉ hospitaal vervoer waar hy beswyk het.” Die verdagte sal Maandag in die Taung-landdroshof verskyn. In ŉ afsonderlike voorval is ŉ 50-jarige man in hegtenis geneem in verband met die verkragting van ŉ bejaarde vrou. Die verdagte is Saterdag in hegtenis geneem nadat ŉ 86-jarige vrou in haar huis in Maphoitsile verkrag is. Die verdagte is deur die vrou se dogter betrap waarna hy ŉ venster gebreek en weggehardloop het. Die dogter het om hulp geskree waarna gemeenskapslede die man gevang en aangerand het. “Die verdagte is beseer en is onder polisiebewaking by die Taung-hospitaal.”